Creatio, el Centre per a la producció i validació
de teràpies avançades de la Universitat de Barcelona,
ha obtingut el finançament de gairebé un milió d'euros del Ministeri de Ciència i Innovació
per adquirir i posar en marxa una de les primeres bioimpressores 4D del món.
La bioimpressió consisteix en la fabricació
de teixits humans artificials mitjançant la combinació de biomaterials i cèl·lules.
Aquesta tecnologia s'engloba dins de l'enginyeria de teixits
i ha suposat una revolució recent tant en el sector biomèdic,
principalment enfocat en la generació d'òrgans o teixits artificials
amb aplicació clínica directa, com en el sector farmacèutic,
enfocat a la creació de models cel·lulars tridimensionals.
La medicina regenerativa
està produint grans avenços en la fabricació artificial de teixits i òrgans,
però cal un pas més cap a la clínica per produir aquests teixits i òrgans
que puguin ser aplicats i trasplantats en pacients.
L'arribada de la bioimpressora permetrà grans avenços en un ampli espectre mèdic,
de manera que l'aplicació d'aquesta bioimpressora
ens permetrà produir tant teixits artificials per regenerar pell per a cremats
com miniòrgans per a malalties neurodegeneratives.
Des de la seva fundació, la missió de Creatio
és aplicar nous conceptes de medicina regenerativa per millorar
el benestar dels pacients i de la nostra societat.
La nova bioimpressora obre una nova era
de medicina regenerativa que es podrà aplicar molt aviat en pacients.
La bioimpressora estarà ubicada
en les instal·lacions de Creatio, amb 300 metres quadrats i quatre àrees
dedicades a la producció clínica de teràpies avançades en investigació.
Així doncs, Creatio es converteix en un referent a escala mundial
en la fabricació de teixits i òrgans per a la seva aplicació clínica.
La bioimpressora de nova generació combina la impressió per extrusió,
expulsant tinta biològica, amb l'ús de làser per guiar el posicionament exacte
tant de la matèria extracel·lular com de les mateixes cèl·lules.
A més, gràcies a l'aplicació suau de làser,
les cèl·lules són bioimpreses sense estrès, cosa que en millora la supervivència
i permet la creació de teixits sensibles a l'estrès com el sistema nerviós.
La innovació és l'essència de la Universitat de Barcelona.
Gràcies a això som líders
en la medicina regenerativa de teixits i una prova d'aquest lideratge
és la possibilitat de disposar d'una bioimpressora dedicada a aquest tema,
de la qual només n'hi ha una altra al món amb les mateixes característiques.
Amb aquesta nova adquisició, la Universitat de Barcelona contribuirà
en la definitiva aplicació clínica de la fabricació artificial de teixits i òrgans,
aportant un benefici directe a la societat i posicionant-se a primera línia
de la recerca translacional en enginyeria de teixits.